謝衡州花光寺仲仁長老寄作鏡湖曹娥墨景枕屏
作者：鄒浩
朝代：宋

paragraphs: 道人秀骨生何許，若耶溪邊清氣聚。
不從章甫事功名，遊歷諸方參佛祖。
祝融峰下忽擡頭，覷破虚空笑而舞。
折脚木牀二十年，門外草深無寸土。
偶然消息落人間，挽出花光照今古。
我舟邂逅泊山前，霧捲雲開見眉宇。
更知我自浙東來，曾擁旌旗塵督府。
千巗萬壑繞罇罍，夢斷卧龍誰是主。
爲将池墨灑鮫綃，故國封疆歸擇取。
曹娥江接賀家湖，環以峰巒暝烟雨。
森森喬木動樵風，廟貌崢嶸閟神禹。
碑留遺刻蔡邕題，注目端爲楊主簿。
子猷興盡季真亡，彷彿棹聲迴遠浦。
乾端坤倪渺莫窮，咫尺并包入庭戶。
坐令鄉思滿瀟湘，恨不歸飛插雙羽。
蒼梧洞庭南北中，氣象縱横随步武。
祗緣流放阻君親，入眼雖奇若無睹。
道人方便巧施爲，乃以家山慰心腑。
舊愆猶冀獲湔除，恩錫餘年返農圃。
青鞋布襪謝塵埃，肯使高蹤慚杜甫。